Broken Sword 5: The Serpent’s Curse - Anmeldelse - Broken Sword 5: The Serpent’s Curse - Anmeldelse
Broken Sword 5: The Serpent’s Curse - Anmeldelse
Broken Sword 5: The Serpent’s Curse PlayStation 4
Reviewed on ps4 / 6. oktober 2015
Efter helt at have holdt pause på sidste konsolgeneration er Broken Sword nu tilbage på PS4 og Xbox One i en optimeret version af pc-udgivelsen fra 2013. Bo anmelder.
Point-and-click-adventurespillene har de seneste år fået lidt af en revival, med især Telltales spiludgaver af The Walking Dead, Wolf Among Us og Game of Thrones. Men da spillene havde deres storhedstid, dengang LucasArts levede i bedste velgående, var især de første to spil i Broken Sword-serien med i front. Siden er det gået lidt op og ned for serien, men nu er den tilbage - og er kommet på den nyeste generation af konsoller - med det femte kapitel, som har fået undertitlen The Serpent’s Curse.
Vores gamle ven George Stobbart - som ikke er blevet en dag ældre, på trods af at vi første gang mødte ham i 1996 - er til fernisering på et galleri i Paris. Her støder han ind i sin franske veninde Nico, som også ligner sig selv. Midt i ferniseringen stormer en mand med styrthjelm på hovedet ind på galleriet, stjæler et maleri og skyder galleriets ejer, Henri. Og så er vi i gang med et klassisk Broken Sword-eventyr.
Broken Sword 5: The Serpent’s Curse, som er spillets fulde navn, blev annonceret i august 2012 sammen med en kampagne på crowdfunding-websitet Kickstarter. Målet var at samle 400.000 dollars til spillets udvikling - det nåede de på bare 13 dage. Totalt samlede kampagnen over 823.000 dollars på en måned. Det er med andre ord et spil, der er blevet til i samarbejde med seriens fans, og det kan i den grad mærkes. The Serpent’s Curse er nemlig Broken Sword Classic på alle mulige måder. Det vil sige point-and-click, som vi oplevede det op igennem 90’erne - faktisk præcis sådan. Du styrer George eller Nico rundt i et 2D-billede, hvor alting skal trykkes på og undersøges, og hvor der er god tid til alting. Du finder altså ingen actionmættede quicktime-events her.
Maleriet, der bliver stjålet, viser sig at være La Maledicció, et sagnomspundet maleri, som måske indeholder magiske kræfter. Georges firma har forsikret maleriet, så sammen med Nico sætter han sig for at finde frem til det - en efterforskning, der blandt andet fører makkerparret til London, Spanien og naturligvis Paris.
Noget af det, der sørger for at The Serpent’s Curse er en god oplevelse, er noget så enkelt som en god historie. Det er ikke nødvendigvis en nye udgave af den dybe tallerken, men indeholder alle de klassiske elementer i et godt mysterie: mord, tyverier og masser af twists. Den fungerer, den er hele tiden spændende og rigtig godt fortalt.
Det skal ikke være nogen hemmelighed, at jeg er svært begejstret for Broken Sword: The Serpent’s Curse. Det er en god hyldest til de klassiske point-and-click-eventyr, og det er fedt at se et spil, der ikke forsøger at være mere end det er. Når det så er sagt, så er det ikke et perfekt spil. Som sagt er spillets mekanikker klassiske - men nogen vil nok også sige lidt gammeldags. Det er fint for fans af genren, men det er nok ikke noget, der hiver nye kunder i butikken.
Grafikken er heller ikke helt i top. Selvom den visuelle stil er god, og bliver holdt godt igennem hele spillet, så er det stadig animationer i 3D ovenpå baggrunde i 2D kombineret med at det oprindelige Serpent’s Curse har to år på bagen. Det generer ikke voldsomt, hvis man først har købt spillets præmis, men det er stadig noget af det, der får spillet til at fremstå lidt gammelt.
Broken Sword 5: The Serpent’s Curse er en god hyldest til point-and-click-genren og skal nok falde i god jord hos genrens fans. Gammeldags spilmekanikker og en lidt slidt visuel side gør dog, at spillet nok ikke skaffer genren så mange nye fans.
Broken Sword 5: The Serpent’s Curse Releases
Broken Sword 5: The Serpent’s Curse er en god hyldest til point-and-click-genren og skal nok falde i god jord hos genrens fans. Gammeldags spilmekanikker og en lidt slidt visuel side gør dog, at spillet nok ikke skaffer genren så mange nye fans.RT
Bo Nørgaard 6. oktober 2015
Klassiske point-and-click-mekanikker...
… Som kan virke gammeldags
Lidt slidt visuel side